# Základné podmienky k prenájmu predajného miesta v

# SAShE na Pohode 2023

Prenajímateľ predajného miesta bude Pohoda Festival, s.r.o. (ďalej označovaný aj ako „Prenajímateľ“)

Záujemca o prenájom predajného miesta je predajca, resp. poskytovateľ služieb (v prípade uzavretia nájomnej zmluvy bude Nájomcom, ďalej označovaný aj ako „Nájomca“), ktorý má záujem za tu definovaných základných podmienok o dočasné užívanie (prenájom) miesta na festivale POHODA 2023 v zóne krytej tržnice SAShE na Pohode.

Registračný formulár nájdete tu: bit.ly/link\_na\_formular

Dátum eventu: 06. - 09. 7. 2023

Otváracie hodiny tržnice SAShE na Pohode:

Štvrtok 10:00 - 20:00 hod.

Piatok 10:00 - 20:00 hod.

Sobota 10:00 - 20:00 hod.

Nedeľa 09:00 - 12:00 hod.

Miesto konania: Pohoda festival, Letisko Trenčín

Registrácia: 18. 4. 2023 - 25. 5. 2023

Pre viac info kontaktujte: sashe@pohodafestival.sk

Formulár je potrebné vyplniť najneskôr do 25. 5. 2023.

K dispozícii je miesto pre obmedzený počet zúčastnených predajcov. Účastníkom SAShE na Pohode sa môže stať každý, kto sa zaregistruje a zašle do stanoveného termínu všetky požadované dokumenty a podklady a uhradí zálohovú platbu aj kauciu. Prihlásiť sa je možné len na všetky štyri dni akcie.

Účasť podlieha selekcii, ktorú majú na starosti výhradne organizátori podujatia. Po výbere zaregistrovaných predajcov bude každý záujemca registrovaný v rozmedzí od 18. 4. do 25. 5. 2023 kontaktovaný s rozhodnutím.

V prípade, že budúci Nájomca bude s kalkuláciou súhlasiť, zaväzuje sa zaplatiť rezervačný poplatok vo výške 100% z celkovej sumy nájomného.

Tento poplatok zaväzuje Prenajímateľa zaevidovať Nájomcu v systéme a rezervovať mu predajné miesto (z obmedzeného počtu miest) v tržnici SAShE na Pohode. Rezervačný poplatok je dohodnutá odplata Nájomcu voči Prenajímateľovi za zaevidovanie Nájomcu v systéme a rezervovanie mu predajného miesta (z obmedzeného počtu miest) na festivale. Rezervačný poplatok je nevratný.

Odpočíta sa z platby dohodnutého nájmu v prípade realizovania (uzavretia) nájomnej zmluvy.

V prípade potreby obslužného personálu naviac, ktorý Nájomca neuvedie vo formulári a teda nebudú súčasťou kalkulácie, si tieto osoby musia vstup zaplatiť, a to v cene 119,- Eur/osoba.)

Týmto si dovoľujeme upozorniť, že počet osôb na Festivale je limitovaný a Nájomca si vyhradzuje právo odmietnuť predať vstupy naviac, pokiaľ sa kapacita Festivalu naplní.

**CENNÍK**

Plocha

2x2m: 400€

3x2m: 500€

4x2m: 600€

Iná plocha po dohode s organizátorom.

Cena zahŕňa nájom, **vstup pre dve osoby na festival**, tlač ceduľky pre označenie na evente, PR, elektrickú energiu, skúšobné kabínky, zaistenie sociálnych zariadení a poriadku, ako aj bezpečnosť priestoru.

Cena nezahŕňa stôl a stoličku - doplnkové služby sa platia na alebo po akcii. Vyberajte si prosím plochu, na ktorú sa zmestia všetky veci, ktoré na svojej predajnej ploche potrebujete mať.

Kaucia:

Viazaná na príchody a odchody v otváracích hodinách: 100€

Vypožičanie doplnkových služieb

Stôl: 20€ (kozodoskový stôl bez obrusu)

Štender: 10€

Stolička: 10€

Ceny sú uvedené BEZ DPH.

**Celú sumu nájomného + vstupné pre personál** je potrebné **uhradiť bankovým prevodom**, a to najneskôr **do 7 dní od vystavenia faktúry.**

Na mieste nebude možné prijímať platby za prenájom v hotovosti.

Obsadiť predajné miesto je nutné deň pred začatím festivalu, t.j. **v stredu 5 .7. 2023**, časový harmonogram bude spresnený. Opustiť nájomné miesto a areál Festivalu je možné najskôr v nedeľu **9. 7. 2023** **po 12.00 hod**.

**Nájomca** si je **povinný zabezpečiť všetky oprávnenia a povolenia** na prevádzku ambulantného predaja.

Je **prísne ZAKÁZANÉ** predávať na Festivale **tvrdý alkohol**, ani akékoľvek iné liehoviny, a to ani v mixe s nealkoholickými nápojmi. Je takisto zakázané vnášať a držať alkohol vo svojej prevádzke na Festivale (ani pre vlastnú potrebu). V prípade porušenia tohto zákazu bude uložená zmluvná pokuta vo výške 2000,- Eur a následne bude Nájomca vyvedený z areálu bez nároku na vrátenie pomernej časti prenájmu a ostatných poplatkov. Takisto nie je povolené predávať tabakové výrobky a akýkoľvek tovar v sklenom obale.

Je **prísne zakázané** predávať na Festivale **oblečenie či akékoľvek iné upomienkové predmety** s fotografiou, názvom, alebo logom umelcov účinkujúcich na FESTIVALE. V prípade porušenia tohto zákazu bude uložená zmluvná pokuta vo výške 2000,- Eur a následne bude Nájomcovi tovar zabavený a vrátený po skončení Festivalu.

Prenajímateľ nájomcovi umožní vjazd motorových vozidiel ku každému predajnému miestu, avšak nájomca musí rešpektovať ZÁKAZ pohybu motorových vozidiel počas festivalu. Na zásobovanie sú určené zásobovacie hodiny, ktoré budú spresnené. Počet áut, ktorým umožní Prenajímateľ vjazd ku každému predajnému miestu, podlieha schváleniu Prenajímateľa.

V prípade, že Nájomca odstúpi od zmluvy po uhradení prenájmu a súvisiacich príplatkov z akéhokoľvek dôvodu, vrátane dôvodov, ktoré majú pôvod vo vyššej moci, zaplatené nájomné mu bude vrátené do konca augusta 2023, ale s odpočítaným odstupným, a to v nasledujúcej výške:

- odstúpenie od zmluvy po 15. 5. 2023: 100% z ceny nájomného.

Platí takisto **ZÁKAZ** púšťania akéhokoľvek **reprodukovaného zvuku** (hudba, hovorené slovo). Za porušenie tohto zákazu bude uložená zmluvná pokuta, a to vo výške 500 Eur za každé porušenie zákazu.

Dodávka elektrickej energie:

Pripojenie bude prebiehať v priebehu stredy 5. 7. 2023 a štvrtka 6. 7. 2023 do 12,00 hod.

Po príchode na festival počas registrácie Vám bude odovzdaný kontakt na pracovníka externej firmy zodpovedného za zapojenie elektrickej energie a zároveň to bude Vaša kontaktná osoba v prípade problémov počas festivalu.

**Odberateľ je povinný si zabezpečiť vlastný min.20 metrov dlhý kábel na pripojenie.**

● Súčasťou registračného poplatku je elektrická energia, zabezpečenie prezentačného miesta, zabezpečenie sociálnych zariadení, zabezpečenie poriadku, propagácia, 2x vstupenka pre pomocníka, stráženie objektu, zabezpečenie administratívnych povolení pre predaj a vjazd autom k objektu, ktorý je určený na vykládku a nakládku tovaru.

● Súčasťou registrácie je povinnosť uhradiť kauciu, ktorá vám bude vrátená alebo nevrátená po akcii v závislosti na dodržaní predajných časov.

● Organizátor zabezpečuje parkovanie na parkovisku Partner Parking.

● Organizátor zabezpečuje predajné povolenie na akciu na základe vami zaslaných

požadovaných dokumentov, ak budú zaslané v avizovanom termíne.

● Predajca je povinný dodržať čas príchodu a zostať prítomný so svojou značkou až do konca každého dňa akcie. Zároveň je to gesto voči vašim zákazníkom, ktorým garantujete možnosť kúpi vašich výrobkov v daných časoch (v prípade pripomienok k predajným časom nám neváhajte písať alebo povedať osobne).

● Predajca sa zaväzuje, že bude rešpektovať organizátorom pridelené miesto v tržnici SAShE na Pohode.

● Registráciou akceptujete zákaz používania vlastných roll-upov a akékoľvek vlastné želané vizuálne označenia budú môcť byť použité len po schválení organizátorom na mieste.

● Registráciou vyjadrujete Súhlas so spracovaním osobných údajov na potreby organizácie podujatia SAShE na Pohode.

● Zaplatením registračného poplatku súhlasíte so všetkými vyššie uvedenými podmienkami a povinnosťami vystavovateľa.

Administratívne náležitosti predajcu:

● Zahŕňajú uvedenie platných údajov (adresa, IČO, DIČ, IČ DPH, kód registračnej pokladnice, dátum narodenia)

● Všetky potrebné dokumenty vám zašleme v maili potvrdzujúcom vašu účasť na akcii, netreba ich teda posielať dopredu

● PO (a FO oprávnená k podnikaniu): vyplnenie tlačiva Žiadosť o povolenie predaja na trhových miestach – príležitostné trhy, zaslanie dokladu k RP (kniha RP, doklad k ERP alebo VRP), kde budú jasne čitateľne uvedené údaje: kód RP, názov PO, IČO, DIČ, IČ DPH, adresa PO, autorské čestné prehlásenie

● FO: vyplnenie tlačiva Žiadosť o povolenie predaja na trhových miestach – príležitostné trhy, zaslanie čestného prehlásenia o výnimke k registračnej pokladnici, zaslanie autorského čestného prehlásenia

● Uvedené dokumenty je potrebné zaslať v čitateľnej podobe - naskenované.

Na základe aktuálnej epidemiologickej situácie a situácie v súvislosti s vojnovým konfliktom na Ukrajine si Prenajímateľ vyhradzuje právo na zmenu v týchto podmienkach podľa aktuálnych právnych, hygienických a iných záväzných nariadení.

V prípade, ak Prenajímateľ nebude môcť uskutočniť Festival úplne alebo čiastočne v dôsledku zásahu vyššej moci alebo v dôsledku platných právnych predpisov alebo opatrení uložených príslušným orgánom Slovenskej republiky, najmä v dôsledku obmedzení alebo zákazov v súvislosti s pandémiou alebo epidémiou (napríklad pandémia COVID-19 alebo iné podobné ochorenie),  má Prenajímateľ právo zrušiť rezerváciu a/alebo nájomnú zmluvu alebo zmeniť podmienky poskytovania  služby tak, aby dbal na zachovanie práv návštevníka Festivalu. Prenajímateľ nezodpovedá za neposkytnutie nájmu Nájomcovi ani za akékoľvek obmedzenie počtu návštevníkov Festivalu, a to ani v prípade nemožnosti poskytnutia nájmu alebo obmedzenia návštevnosti v súvislosti s COVID-19 alebo v dôsledku vyššej moci. Za prípady vyššej moci sa považujú napríklad prírodné katastrofy, technické problémy veľkých rozmerov a odstávka zariadení, medzinárodné sankcie, embargo, nepokoje, ozbrojený konflikt, vojna, vojenské operácie a podobne.

Tieto podmienky budú zahrnuté v zmluve o prenájme.